OIKEUSMINISTERIÖLLE

Säätiöiden ja rahastojen neuvottelukunta ry esittää seuraavia näkökohtia Oikeusministeriön pyytämänä lausuntona arviomuistiosta ”Yhdistyslain muutostarve”.

Yleisiä näkökohtia muutostarpeesta

Muutoksen lähtökohtien pohjatyö on hyvin perusteltu. Kolme perustavaa elementtiä, aloitteellinen kansalaistoiminta, riittävä oikeudellinen pohja ja nykyaikainen tietoteknologia ovat hyvä pohja uudistuksen rakentamiselle. Kohdennettu muutos kokonaisuudistuksen sijaan on oikea valinta.

Yhdistyksen hallinto

Hallintomallin valinnaisuus lisää joustavuutta yhdistyksen koon mukaan ja antaa mahdollisuuden toimitusjohtajan nimeämiseen hallintoelimeksi. Tämä selkiyttää positiivisesti yhdistyksen hallintoa, kun vastuut voidaan aikaisempaa paremmin määritellä. Osakeyhtiölakia onkin käytettävä mallina soveltuvin osin. Tietotekniikan käyttö tulisi laajentaa viralliseksi yhteydenpitomuodoksi jäsenistöön, esimerkiksi kokouskutsuja lähetettäessä.

Yhdistyksen päätöksenteko

Tietoliikenneyhteyksien käyttöä ja elektronista äänestämistä tulee edistää ja määritellä niiden muodot ja asema virallisessa päätöksenteossa.

Tilintarkastus

Ehdotus tilintarkastuksen tasoista on oikean suuntainen. Erityistä huomiota ansaitsee maallikkotilintarkastaja hallinnon tarkastajana, sillä yhdistystoiminnan luonteesta johtuu, että asiaa tuntevan maallikon näkemys toiminnasta pystyy usein ammattitilintarkastajaa parempaan arviointiin.

Lopuksi

Säätiöiden ja rahastojen neuvottelukunta ry pitää muistion mukaista uudistusta kannatettavana.

Helsingissä 15.5.2007

SÄÄTIÖIDEN JA RAHASTOJEN NEUVOTTELUKUNTA RY
DELEGATIONEN FÖR STIFTELSER OCH FONDER RF

Paavo Hohti
toimitusjohtaja